钦定古今图书集成/明伦汇编/官常典/第599卷 > 周新
## 钦定古今图书集成/明伦汇编/官常典/第599卷 > 周新

按《明外史》本传：“新，南海人，初名志新，字日新。成祖常
独呼新，遂为名，因以志新字。洪武中，以诸生贡入太
学，授大理寺评事。成祖即位，改监察御史。敢言多所
弹劾。贵戚震惧，目为冷面寒铁。长安中至以其名怖
小儿，辄皆奔匿。永乐元年，巡按福建，奏请都司卫所，
不许凌府州县。府卫官相见均礼，武人为之戢。次年”
改按北京。时发吏民罪徒流者发北京耕闲田。然监
禁详拟，往复待报，罪人多瘐死。新请从北京行部或
巡按详允就遣，以免淹滞。帝谕都察院曰：“新言是也。”
从之，且命畿内罪人应决者许收赎。帝知新所奏请
无不允者。还朝，即擢为云南按察使，不赴，改浙江。冤
民系久，闻新至，喜曰：“我得生矣。”至，果雪之。初，新入境，
群蚋迎马头，聚而前行。迹其后，得死人于榛中，身系
小印，一新不言。广市布，视印文合者，捕之，尽获诸盗
抵法，盖所杀者布贾也。一日视篆，忽旋风吹树叶坠
案前，视其叶异他树。询左右，独一僧寺有之。寺去城
远，新意僧杀人，发树见妇人尸，鞫之果然。磔之于市，
商人妻与人私，商骤归，其人惊匿。商告其妻曰：“今日
归，迫暮独行，恐遇劫，藏金某祠石下。其人逸去，夜取
之。”旦日，商往探无有，诉于新。新治得实，商妻与所私
皆论死。浙多山，虎伤路人，新为文谯责城隍神，虎自
出，摇尾就屠，远近传以为神。新行部，微服至县，忤县
令，欲拷治之。闻廉使且至，收系狱。询于囚，得令贪污
状。告狱吏曰：“我按察使也。”令大惊谢罪，竟劾之去。钱
塘知县叶宗行有廉声，新微服为执役者，入其署，萧
然无长物，惟家寄笠泽鱼腊一束，系于厨间，袖少许
还。次日召令饮，烹腊飨之，以旌其廉。宗行死，为文以祭，入而哭之哀，由是属吏多感激改行。永乐十年，新
奏浙西水潦，田苗尽没。通政赵居任匿不以闻，惟迫
民输税。帝以问夏原吉，原吉曰：“居任尝奏，民多隐熟
冒荒，新言恐未尽然。”帝曰：“水潦为灾，人所共见，按察
使宁敢妄奏愚民？即有欺谩，可以一二废千百乎？”命
覆视，蠲其税，被灾甚者赈之，民力以宽。嘉兴贼倪弘
三作乱，流劫旁郡，党众数千人，官军讨之累败。新立
尝格躬督兵搜捕，遏其奔轶。贼趋北河，新简壮士蹑
之桃源，絷弘三等以献，数郡皆安。新贫约甚，僚友馈
以鹅炙，悬于室。他人受遗者，必问：“冷面寒铁，公知否？”
当是时，周廉使名闻天下，锦衣千户往浙缉事，招摇
攫吏贿，新欲治之，遁去。新赍文册入京，遇诸涿州，捕
禁之。州狱，千户脱走，文致新罪诬奏。帝怒，命驰骑逮
之。旗校皆锦衣私人，在道搒掠无完肤。既至，伏陛前
抗声曰：“陛下诏按察司行事，与都察院同。臣奉诏擒
奸恶，奈何罪臣？臣死且不憾。”帝愈怒，命戮之。临刑大
呼曰：“生为直臣，死当作直鬼。”竟杀之。他日帝悔，问侍
臣曰：“周新何处人？”对曰：“南海。”帝叹曰：“岭外乃有此好
人，枉杀之矣！”后帝尝见一人绯衣立日中叱问：“汝谁
耶？”曰：“臣周新也。臣已为神，当为陛下治奸贪吏。”言已
不见。新嗜学能文，好善嫉恶，所至必有惠政。妻有节
操，新未遇时，缝纫自给。新贵，同官妻内䜩，邀新妻至，
则荆布如田家妇。诸妇惭，尽易其衣饰。新死，无子，妻
归，贫甚。广东巡抚杨信民语人曰：“周志新当代第一
人，吾党少及，可使其夫人终日馁耶？”时时赒给之。妻
死，浙人仕广东者皆会葬。